Papersnake/gushiwen huggingface dataset:
金缕曲·美人骨
况周颐（清代）

画笔应难到。称冰肌、清凉无汗，摩诃秋早。妙像应图天然秀，难摩神清更好。怜璅子、掌中娇小。不把画场双眉斗，恰青衫、未抵红裙傲。论高格，九仙抱。
嗤他皮相争颦笑。漫销魂、花柔疑没，肉匀足冒。可奈相思深如刻，瘦损香桃多少。怕玉比、玲珑难肖。知己半生除红粉，莫艰难、市骏金台道。只无俗，是同调。
古树
沈说（宋代）

古树被青藓，蟠溪作卧龙。
穷冬不蔽日，入夏却生风。
枝少禽难托，根空蚁聚封。
幸为斤斧弃，得老雪霜中。
次韵魏定甫早春题咏五首 其四
周紫芝（宋代）

白头憔悴未归身，羞作须江入社人。自是愁多无好句，不关诗瘦与伤春。
水龙吟 拱北楼呈汉臣学士 郁氏续书画题跋记
鲜于枢（元代）

倚空金碧崔嵬，凤山直下如拳小。仰瞻天阙，北辰不动，众星环绕。唤起群聋，铜龙警夜，灵鼍催晓。自鸱夷去后，狂澜未息，从此压，潮头倒。回睨呀然双璧，问遗踪劫灰如扫。三吴形胜，千年壮观，地灵天巧。航海梯山，献琛效贡，每繇斯道。惜无人健笔，载歌谣事，诧东南好。
海塘柳枝词
何兆瀛（清代）

微波不是若耶溪，龛赭烟岚落日低。谁向柳阴吹玉笛，软云青过海门西。
汎星槎
张镃（宋代）

鼻祖寻河源，织女喜停机。
我不愿上天，湖中亦忘归。
云鹤轩为韩司训先翁题
徐溥（明代）

云兮不作太山雨，鹤兮不乘卫懿轩。山间林下自萧散，幽人为侣居田园。

薄暮云栖屋头树，鹤立空庭不飞去。云兮鹤兮两相忘，习静何曾离隐处。

一朝跨鹤凌白云，轩居閒静声无闻。仰瞻霄汉望不及，令人惆怅对夕曛。
子安提举二首
邓肃（宋代）

南奔千里已途穷，更向长江避贼锋。
十口未容谋去住，片帆那贼择西东。
乞钱不忍从司业，食粥新来似鲁公。
赖有诗情摧不老，时将新句吐长虹。
鸡
丁谓（宋代）

戒旦知霄漏，栖埘识晚阳。
花冠诚可爱，芥羽亦难防。
祝祝时求友，咬咬独擅场。
自当陈玉质，宁止化陈仓。
偈颂一一二首 其一○五
释清远（宋代）

尽力放不下，著力担不起。将谓一物无，元是自家底。

见得自家底，心中大欢喜。自兹家业兴，一举九万里。
宁宗郊祀二十九首
学士院（宋代）

帝临中坛，神从八陛。
华玉展瑞，明声计醒。
亦有嘉德，克相盛礼。
献兹重阳，降福瀰瀰。
赠子瞻 其一
徐积（宋代）

翰林主人其姓苏，左臂不任十上书。几年乞得江与湖，吴中父上争欢呼。

玉堂金户不肯居，肯来南郭寻樵夫。樵夫所识山与水，除此如何论奇伟。

八月十五钱塘江，海门山下潮头起”。
述行赋
蔡邕（两汉）

延熹二年秋，霖雨逾月。是时梁冀新诛，而徐璜、左悺等五侯擅贵于其处。又起显阳苑于城西，人徒冻饿，不得其命者甚众。白马令李云以直言死，鸿胪陈君以救云抵罪。璜以余能鼓琴，白朝廷，敕陈留太守发遣余。到偃师，病不前，得归。心愤此事，遂托所过，述而成赋。

余有行于京洛兮，遘淫雨之经时。涂迍邅其蹇连兮，潦污滞而为灾。乘马蟠而不进兮，心郁悒而愤思。聊弘虑以存古兮，宣幽情而属词。

夕宿余于大梁兮，诮无忌之称神。哀晋鄙之无辜兮，忿朱亥之篡军。历中牟之旧城兮，憎佛肸之不臣。问宁越之裔胄兮，藐髣髴而无闻。

经圃田而瞰北境兮，晤卫康之封疆。迄管邑而增感叹兮，愠叔氏之启商。过汉祖之所隘兮，吊纪信于荥阳。

降虎牢之曲阴兮，路丘墟以盘萦。勤诸侯之远戍兮，侈申子之美城。稔涛涂之愎恶兮，陷夫人以大名。登长坂以凌高兮，陟葱山之峣陉；建抚体以立洪高兮，经万世而不倾。回峭峻以降阻兮，小阜寥其异形。冈岑纡以连属兮，溪谷夐其杳冥。迫嵯峨以乖邪兮，廓严壑以峥嵘。攒棫朴而杂榛楛兮，被浣濯而罗生。步亹菼与台菌兮，缘层崖而结茎。行游目以南望兮，览太室之威灵。顾大河于北垠兮，瞰洛汭之始并。追刘定之攸仪兮，美伯禹之所营。悼太康之失位兮，愍五子之歌声。

寻修轨以增举兮，邈悠悠之未央。山风汩以飙涌兮，气懆懆而厉凉。云郁术而四塞兮，雨濛濛而渐唐。仆夫疲而劬瘁兮，我马虺隤以玄黄。格莽丘而税驾兮，阴曀曀而不阳。

哀衰周之多故兮，眺濒隈而增感。忿子带之淫逆兮，唁襄王于坛坎。悲宠嬖之为梗兮，心恻怆而怀惨。

乘舫州而泝湍流兮，浮清波以横厉。想宓妃之灵光兮，神幽隐以潜翳。实熊耳之泉液兮，总伊瀍与涧濑。通渠源于京城兮，引职贡乎荒裔。操吴榜其万艘兮，充王府而纳最。济西溪而容与兮，息巩都而后逝。愍简公之失师兮，疾子朝之为害。

玄云黯以凝结兮，集零雨之溱溱。路阻败而无轨兮，涂泞溺而难遵。率陵阿以登降兮，赴偃师而释勤。壮田横之奉首兮，义二士之侠坟。 伫淹留以候霁兮，感忧心之殷殷。并日夜而遥思兮，宵不寐以极晨。候风云之体势兮，天牢湍而无文。弥信宿而后阕兮，思逶迤以东运。见阳光之颢颢兮，怀少弭而有欣。

命仆夫其就驾兮，吾将往乎京邑。皇家赫而天居兮，万方徂而星集。贵宠煽以弥炽兮，佥守利而不戢。前车覆而未远兮，后乘驱而竞及。穷变巧于台榭兮，民露处而寝洷。消嘉谷于禽兽兮，下糠粃而无粒。弘宽裕于便辟兮，纠忠谏其骎急。怀伊吕而黜逐兮，道无因而获人。唐虞渺其既远兮，常俗生于积习。周道鞠为茂草兮，哀正路之日歰。

观风化之得失兮，犹纷挐其多远。无亮采以匡世兮，亦何为乎此畿？甘衡门以宁神兮，咏都人而思归。爰结踪而回轨兮，复邦族以自绥。

乱曰：跋涉遐路，艰以阻兮。终其永怀，窘阴雨兮。历观群都，寻前绪兮。考之旧闻，厥事举兮。登高斯赋，义有取兮。则善戒恶，岂云苟兮？翩翩独征，无俦与兮。言旋言复，我心胥兮。
巫峡
陆龟蒙（唐代）

巫峡七百里，巫山十二重。年年自云雨，环佩竟谁逢。
相和歌辞。从军行六首
刘长卿（唐代）

回看虏骑合，城下汉兵稀。白刃两相向，黄云愁不飞。

手中无尺两，徒欲突重围。

落日更萧条，北方动枯草。将军追虏骑，夜失阴山道。

战败仍树勋，韩彭但空老。

草枯秋塞上，望见渔阳郭。胡马嘶一声，汉兵泪双落。

谁为吮痈者，此事令人薄。

目极雁门道，青青边草春。一身事征战，匹马同辛勤。

末路成白首，功归天下人。

倚剑白日暮，望乡登戍楼。北风吹羌笛，此夜关山愁。

回首不无意，滹河空自流。

黄沙一万里，白首无人怜。报国剑已折，归乡身幸全。

单于古台下，边色寒苍然。
波罗莫林止顿二日得即事断句 其三
陈兆仑（清代）

单于献地空游牧，满谷牛羊化鹿群。不是猎围秋一举，枉教大福拥山君。
良时嘉宴会　赋公宴也
王慎中（明代）

良时嘉宴会，乃在君子堂。流云承芝槛，兰幕徐风扬。

轩盖瞩华景，倬彼璠玙璋。宾筵秩有欢，具响臻时英。

中坐交鸣佩，微贱惭所将。玉醽泛云罍，珍羞充员方。

蕙盘不馂归，康爵盈且翔。驰光一何速，曜灵忽西藏。

遗志属兰晷，瑶膏灿何长。骈兴瞻具美，既醉穆令章。

显允哲人德，乐只期之纲。钦贤符姬旦，式衎遵无荒。

福履永所绥，百岁垂芬芳。
刑部丈寄酒因成短诗以谢
彭汝砺（宋代）

玉壶寄酒来三岛，蓬鬓持杯学八仙。诗句剪裁挥翰墨，赏心飞舞度林泉。

秋风会圃寻霜实，明月归舟载锦鲜。甘倚白云穷一醉，为公吟尽洞中天。
感皇恩·物外迥无尘
姬翼（元代）

物外迥无尘，壶夫良苑。云影虚檐自舒卷。月魂冷浸，不谢琼花开展。异香金笃耨、通幽远。高会谪仙，蟠桃置宴。满酌流霞浩歌劝。喷珠咳玉，走凤蟠蛟酬献。指蓬瀛笑傲、谈清浅。
九华观看花
张籍（唐代）

街西无数闲游处，不似九华仙观中。

花里可怜池上景，几重墙壁贮春风。
愿月得雨兼旬秋旸人望已切再和前韵
陈普（宋代）

雨我公田及我私，几多风月入肝脾。
天心亦似尧心细，一日之中有隩夷。
晴行
陈著（宋代）

久晴常欲厌，黓里却宜晴。
溪瘠容鱼穴，风恬安雁程。
空山岩出相，老树叶生声。
此景吟不尽，明朝重细评。
子进舍人北归过衡阳累曰会话粗释暌间之念复辱佳章存慰衰朽辄次韵以谢
吕陶（宋代）

昔年词掖与君逢，今日天涯白发翁。赖有江山供晚景，未先蒲发困西风。

归心已适三川外，高论仍陪一笑中。深幸未寒交道在，非徒清句及衰穷。
琵琶仙 客筵同任竹君、丁韵琴、蔡容庄听琵琶即事
姚燮（清代）

深斝垂灯，似前度、选梦江南时节。蝉鬓低颤湘花，秋衫唾凉雪。

节耐听、鹍弦醉里，更搀上、暗风呜咽。楚客萍飘，吴娘絮泊，幽怨都揭。

且拚此、帘幕深沉，倚憨碧、娇红写春悦。门外一川山影，弄疏云淡月。

三两树、凄乌断柳，拂画船、几缕烟结。早又人醉香残，晓鸡催别。
东林寺
区大相（明代）

昔读高僧传，兼怀逸士踪。停车虎溪水，对面香炉峰。

旧殿丹青落，荒池蔓草茸。我来松下坐，日暮但闻钟。
塞下曲六首·其一
李白（唐代）

五月天山雪，无花只有寒。
笛中闻折柳，春色未曾看。
晓战随金鼓，宵眠抱玉鞍。
愿将腰下剑，直为斩楼兰。
出关投孙侍御
杜荀鹤（唐代）

东归还著旧麻衣，争免花前有泪垂。每岁春光九十日，

一生年少几多时。青云寸禄心耕早，明月仙枝分种迟。

不为感恩酬未得，五湖闲作钓鱼师。
咏五伯盟坛
杨日升（清代）

高岗盟霸图，岁月泣已秋。
身临丘台梦，遥听旌旗声。
府主仆射王抟生日（昭宗光化三年己未八月献）
徐夤（唐代）

熊罴先兆庆垂休，天地氤氲瑞气浮。李树影笼周柱史，

昴星光气汉酂侯。数钟龟鹤千年算，律正乾坤八月秋。

勋业定应归鼎鼐，生灵岂独化东瓯。
河出荣光
张良器（唐代）

引派昆山峻，朝宗海路长。千龄逢圣主，五色瑞荣光。

隐映浮中国，晶明助太阳。坤维连浩漫，天汉接微茫。

丹阙清氛里，函关紫气旁。位尊常守伯，道泰每呈祥。

习坎灵逾久，居卑德有常。龙门如可涉，忠信是舟梁。
春怀 其三
释今严（明代）

木棉花发子规啼，柳色青青叶未齐。似我无家南浦客，更逢多病越山西。

人怜芳草归残驿，雨带新潮入旧溪。蓬户竹窗空自掩，春风何处笑相携。
归田乐令
黄庭坚（宋代）

引调得、甚今日心肠不恋家。宁宁地、思量他，思量他。
两情各自肯，甚忙咱。意思里、莫是赚人唦。噷奴真个、共人。
庆州败
苏舜钦（宋代）

无战王者师，有备军之志。
天下承平数十年，此语虽存人所弃。
今岁西戎背世盟，直随秋风寇边城。
屠杀熟户烧障堡，十万驰骋山岳倾。
国家防塞今有谁？官为承制乳臭儿。
酣觞大嚼乃事业，何尝识会兵之机？
符移火急蒐卒乘，意谓就戮如缚尸。
未成一军已出战，驱逐急使缘崄巇。
马肥甲重士饱喘，虽有弓剑何所施？
连颠自欲堕深谷，虏骑笑指声嘻嘻。
一麾发伏雁行出，山下奄截成重围。
我军免胄乞死所，承制面缚交涕洟。
逡巡下令艺者全，争献小技歌且吹。
其余劓馘放之去，东走矢液皆淋漓。
道无耳准若怪兽，不自愧耻犹生归！
守者沮气陷者苦，尽由主将之所为。
地机不见欲侥胜，羞辱中国堪伤悲！
宿天池雨中追和阳明 其二
区大相（明代）

今番春事元有主，分付游人莫多取。夜来山下雨飘花，不知山上花为雨。
寄贺刘美中舍人直学士院
王庭圭（宋代）

明光清晓玉开关，脚踏金銮近侍班。行尽九重天上路，正临方丈海中山。

紫薇阁对青霄近，红药花翻白日闲。待看飞龙催赐马，锦袍莲烛夜深还。
叙旧感怀呈提刑毅父并再和六首
晁补之（宋代）

郎潜如我未宜惊，户部须推宰相评。
他日碧山思却走，当年紫府已收名。
共知白发生青鬓，未废长歌续短行。
樽酒不空多坐客，君家余事足陶情。
又次前韵兼乞鹤
魏野（宋代）

君去华亭鹤又殂，眼前空见众禽雏。
欲凭转乞为閒伴，许史多情许我无。
长相思
王灼（宋代）

来匆匆。去匆匆。短梦无凭春又空。难随郎马踪。

山重重。水重重。飞絮流云西复东。音书何处通。
得隐直书并闻将之洛阳
刘敞（宋代）

三月一得书，始知去君远。开缄见无恙，豁达百虑展。

秋风催时节，摇落岁向晚。迟迟行旅外，色瘁足更趼。

边封鸣狐狸，牙爪贵鹰犬。儒者非所须，弃置自未免。

上书报闻罢，试吏何缱绻。虽无小官羞，颇贵有道卷。

洛阳雄王都，主簿亦极选。折腰得免否，局促时态浅。
自嘲
陆游（宋代）

野叟身常杂佣保，茀圃荒庭自锄扫。
小儿耕养堇堇足，大儿游宦垂垂老。
朝餐未破百瓮齑，晚饷犹存两囷枣。
舂粳但傋翁作糜，储帛才堪孙裂褓。
贤愚元自一王尊，痴钝宁论万冯道。
可怜对客犹自矜，谈道能令君绝倒。
题汪水云诗十首
罗志仁（宋代）

西子西湖只一般，翠云珠髻恣君看。
世间万物移人处，高鼻虬须也被瞒。
凤栖梧 吴山尊胜塔寺
张可久（元代）

塔拥平山银瓮小。老衲殷勤，说与游人道。劫火残灰填翠沼。断阶花隐双龙爪。藤压荒篱蟠桧老。井塌青苔，满地棘针草。＊＊悲风生木杪。
次韵张丞
陈造（宋代）

官上绝无歌酒乐，堆豗了事孰非痴。
开樽良省缠头费，却有新章赠雪儿。
送王仲显赴琼州
彭龟年（宋代）

朔风猎猎搜离思，向山木叶飞东西，
山声互答轰鼓鼙。日影倒乱摩旌旗，
琼山太守行赤帷，父老出饯相扶携。
把袂惜别车去迟，仙都苴吏挈榼随，
洗醆酌酒歌别离。别离之歌歌声希，
儿女子态不愿为，圣皇择守先南陲。
朱崖况复环生黎，黎山插天海四围，
黎人出没如鬼魑。兇鲸蚋集不可羁，
无异生缚虎与罴，乃令错处海一涯。
一日万变藏几微，赵张缩手龚黄痴，
良二千石非公谁。公行南方易如归，
公举南事易如携，向来盐筴一局棋。
白黑纷乱杨朱岐，公能辨晰是与非，
袖有长疏天下知。口不可惜人可悲，
鬼魑虎罴日夜同，此时此事分安危。
想公再拜辞玉墀，睿意恳恻亦在兹，
九重寄公万里师。纷纷狱讼不足治，
从馹遽听东南驰，定知召节封金泥。
不然盐筴更畴咨，服岭以南公一夔。
与公离别歌此词，愧不以颂而以规。
和胡鼓院郊台致斋即事
杨简（宋代）

联篇杰作大音稀，云朵低垂向巧枝。
钝学久嗟人去嗟，痴肠一任句来迟。
断无锦向诗中织，俣有春从笔底滋。
尽日斋宫云聚散，不知步武是谁移。
谒颜范祠
赵蕃（宋代）

义气常于翰墨看，凛然今日拜衣冠。
去年已失临川郡，及尔能来愧始安。
淮阴道中咏芦花和韵 其二
查有新（清代）

细雨斜风放钓船，有人閒傍荻丛眠。万芽犹忆初成笋，三袅俄看尽作鞭。

白鹭茫茫迷极浦，银蟾澹澹映前川。残秋枫叶江边路，此景频经不记年。
寓龙丘次韵六兄茂永见寄
范浚（宋代）

梦想常怀兄弟贤，何如合眼到东川。客居自幸贫无事，归计犹须大有年。

一丈席间方隔阔，万金书意要频传。诗筒更喜如飞鸟，愿乞清新一百篇。
送王主簿游南海
张登（唐代）

平生推久要，留滞共三年。明日东南路，穷荒雾露天。

旷怀常寄东，素业不言钱。道在贫非病，时来丑亦妍。

过山乘蜡屐，涉海附楼船。行矣无为恨，宗门有大贤。
夜宴观妓
薛逢（唐代）

灯火荧煌醉客豪，卷帘罗绮艳仙桃。纤腰怕束金蝉断，

鬓发宜簪白燕高。愁傍翠蛾深八字，笑回丹脸利双刀。

无因得荐阳台梦，愿拂馀香到缊袍。
荅台峰侍御见候三首 其二
边贡（明代）

葵花半红山雨来，不辞沾湿看花开。主人莫扫花前径，恐破青阴与绿苔。
南歌子·此日知何日
赵长卿（宋代）

此日知何日，他乡忆故乡。
乱山深处过重阳。走马吹花无复、少年狂。

黄菊擎枝重，红茱湿路香。
扁舟随雁过潇湘。遥想莱庭应恨、不同觞。
高士咏·庞德公
吴筠（唐代）

庞公栖鹿门，绝迹远城市。超然风尘外，自得丘壑美。
耕凿勤厥躬，耘锄课妻子。保兹永无患，轩冕何足纪。
寄题拙台
葛胜仲（宋代）

讲罢公堂得少休，下帘清兴与天悠。书空怪事知无益，为圃机心逝不留。

四至九卿空士笑，一当万乘岂人谋。先生独有摛词巧，夺尽人间重锦裘。
上杜相三首
曾巩（宋代）

转觉忧余好尚孤，较量唯合老葭蒲。
圣贤可是随时拙，正直由来济世迂。
生事有亲甘钓筑，客情无力买山湖。
天边愁绝伤离苦，台象空看照宋都。
声声慢·山风古道
张炎（宋代）

山风古道，海国轻车，相逢只在东瀛。淡薄秋光，恰似此日游情。休嗟鬓丝断雪，喜闲身、重渡西泠。又溯远，趁回潮拍岸，断浦扬舲。莫向长亭折柳，正纷纷落叶，同是飘零。旧隐新招。知住第几层云。疏篱尚存晋菊，想依然、认得渊明。待去也，最愁人，犹恋故人。
见率斋王帘使
刘鉴（宋代）

樽俎折冲贤甲胄，衣裳定伯胜兵车。
先生学谱河汾嫡，礼乐须还贞观初。
挽徽宗皇帝词五首 其二
张扩（宋代）

甚盛帝王德，不言天地功。皇图光永泰，圣祚绍元丰。

化被要荒外，民跻富寿中。如椽谁秉笔，炳炳诏无穷。
堂邑宣化堂退食
张养浩（元代）

县斋公退炷炉熏，聊为尘烦一解纷。开户不教香远去，簟纹浮动半窗云。
和何子应记所见
冯时行（宋代）

公如有余暇，披衣绕风林。
高吟起高兴，閒事引閒心。
未种渊明柳，方鸣子贱琴。
几多疏散意，矫首乱山深。
寄罗机宜竟陵督捕六首
项安世（宋代）

飐飐旌旗出郭，轰轰雷电奔空。
一夜楚江风雨，千岩万壑流通。
丁未端月南倅率诸同幕游景秦 其二
曾丰（宋代）

拄到烟萝最上头，试询达磨问浮丘。仙人安往佛安在，木叶自沉云自浮。

胸次不堪全汩没，公馀无废小嬉游。杯盘各称家丰俭，有即莫悭无莫求。
卢岳闲居十韵
雍陶（唐代）

扰扰走人寰，争如占得闲。
防愁心付酒，求静力登山。
见药芳心采，逢花好处攀。
望云开病眼，临涧洗愁颜。
春色流岩下，秋声碎竹间。
锦文苔点点，钱样菊斑斑。
路远朝无客，门深夜不关。
鹤飞高缥缈，莺语巧绵蛮。
养拙甘沈默，忘怀绝险艰。
更怜云外路，空去又空还。
座主赠司徒侍中宣献公挽词五首 其二
胡宿（宋代）

三陟赞枢钧，歼良昧上旻。几传分相史，终未立家臣。

卫武徒虚语，巫咸不可询。空馀山甫德，流咏在烝民。
庖人舟以风殿后早饭不继
袁说友（宋代）

帆蓆搀前去，炊烟落后陈。
一杯羹已饫，方丈食何因。
自分贫兼客，休嗟愁杀人。
江风吹送稳，晚酌待频频。
西湖逢曹莘野二首（丁卯在金陵汪景纯旧馆，
程嘉燧（明代）

樽前犹见古秦青，传似韩娥旧典型。
千载伤心事何限，长流哀怨入青冥。
和刘后村梅花百咏
方蒙仲（宋代）

一生不信有金芝，今岁庭前碧玉枝。
只恨相看无一语，恍如月下对桓伊。
走笔次七兄韵戏奉新新庄
周必大（宋代）

腊月更兼逢腊日，满江飞雪兆丰年。
从兄预借南昌米，多酿新醪醉乐天。
小集城南花之寺送朱伯韩前辈出都
尹耕云（清代）

三年谒选滞长安，短发萧椮旅鬓残。老不低头犹倔强，病忘瘏口说孤寒。

支撑乱后封疆易，调护军中将帅难。功过即今将定论，冰壶怀抱任人看。
访王官谷休休亭二首
仇伯玉（宋代）

飘香山径踏残花，来访仙乡隐处家。
当日庙堂延至计，未应怀壁老烟霞。
后湖纪事和同僚联句韵 其一
陈恩（明代）

自有乾坤有此湖，几人谋国是忠孤。一朝尽扫腥膻秽，万姓咸归坦荡衢。

凭式喜闻崇版籍，覈玄差睹事虚无。小臣何幸逢兹盛，感激狂歌快击壶。
金丹诗诀 其三十三
陈楠（宋代）

气入丹田养白鸦，斯时方日结黄芽。华池神水含明月，取得刀圭大似麻。
长安秋兴寄伯兄 其二
孙廷璋（清代）

客路艰难始见真，满阶见露但伤神。庾郎栖托同鹪羽，苏季音书仗雁宾。

潦倒功名成气短，飘零骨肉为家贫。秋烟西望三秦树，应共惭为负米身。
大悲院题壁 其一
查为仁（清代）

秋气先林薄，郊行得自娱。官河斜抱寺，野舍近通衢。

粥鼓迎人出，畦蔬当砌敷。到来尘虑涤，留客有僧雏。
待王十六监岳致语口号
史浩（宋代）

东皇旌旆到人寰，漏泄春工露一斑。已向江村访梅萼，却来灯一赏鳌山。

主宾冰玉欢无尽，伯季埙篪兴不悭。欲识鲁公须拜后，微黄一点见眉间。
青门路
刘驾（唐代）

青门有归路，坦坦高槐下。贫贱自耻归，此地谁留我。

门开送客自，落日懒回马。旅食帝城中，不如远游者。

舟成于陆地，风水终相假。吾道谅如斯，立身无苟且。
答文起病中见寄兼订西林之约
李之世（明代）

秋色今如许，秋期閒未閒。囊中时贮药，梦里亦寻山。

晓树迎霜早，寒潮带月还。对景堪延赏，无然静掩关。
和欧阳奎自洪都见寄
郭钰（元代）

愁来不敢纵高歌，对酒其如白发何。十载干戈豪气少，一编史传是非多。

未能传箭收青海，且复还山卧紫萝。气转洪钧妖祲息，终看王化被江沱。
再和嗣首座五诗寄舒老微老 其三
李彭（宋代）

堂堂一舒翁，道价融壑上。烟霞断尘缘，那复知苦相。

会将超诸缘，夺我事理障。莫言霜满颐，矍铄一何壮。
缺调名
龚大明（宋代）

山居好。山居好。竹杖芒鞋恣幽讨。坐分苔石树阴凉，闲数落花听啼鸟。
秋日自广至韶江行有作 其二十
屈大均（明代）

烟霭苍苍暮几重，山云低接水云浓。乱峰回合成天井，片月无因出万松。
曹仁宪谨荣寿 其三
李春澄（清代）

治行争推第一流，东瀛南北借宣猷。人如生佛万家祝，座有清风满室浮。

为凛官方高节著，欲舒民困苦心求。称觞齐庆华对祝，拟拜并州郭细侯。
无题
李征（唐代）

偶因狂疾成殊类，灾患相仍不可逃。
今日爪牙谁敢敌，当时声迹共相高。
我为异物蓬茅下，君已乘轺气势豪。
此夕溪山对明月，不成长啸但成嗥。
绍兴壬子六月先公再被掖垣之命某时侍行自清
胡寅（宋代）

车骑纷来去，帆樯竞泝沿。
云閒天淡淡，江静竹娟娟。
耻学飞腾术，慵参寂灭禅。
春风常满意，无处不怡然。
送舒同安监暂回上饶
韩淲（宋代）

秋入玉山静，羡君乘归轩。晓凉红蓼渡，晚晴黄叶村。

儿女罗酒浆，欢呼争候门。家人有真情，巷党无杂言。

岂不念别久，三年在真源。幸从帝里回，有命须腾骞。

嬉游且卒岁，馀事不足论。予方仰寸禄，日日思故园。

西湖虽云乐，而多车马喧。
金山乐闲上人山房即事
黄标（清代）

似泛蓬壶万顷平，凌虚画阁接层楹。双炉石乳壶中液，一榻江流枕上声。

留座自惭无玉带，设飧多谢剥金橙。与公应有三生约，他日云山是主盟。
似法椿长老还住净慈
陈著（宋代）

寺后山，青巑屼，
忽如憔悴忽又开容颜。寺前滩，
声潺湲，忽然枯开忽又起波澜。
知为谁乎丑或妍，只在主者往与还。
追思畴昔狎群攫，痛卷无余遗百难。
山林赪矣囊橐外，栋宇委之荆棘閒。
飞锡一来重悲慨，张弮勇欲兴颓废。
积劳落成逾一纪，大书记实光千载。
彼物何物众所唾，无事生事几乎骂。
蚁将撼木不自分，犬或见雪从他吠。
无辩之辩如我何，有怪不怪当自坏。
胡为撞钟击鼓辞上方，若曰挑包顶笠皆吾乡。
戏衫脱了因甚快，大权契合终难忘。
风曾相送迎亦好，云与俱出归何妨。
两不著相是去住，一拨便转无思量。
人生忽忽梦幻身，世界茫茫戏剧场。
我老不觉八十三，师今亦且半百强。
石塔重来我愧不是苏玉局，茅屋可赋师却自爱杜草堂。
送周学士归永嘉
胡宿（宋代）

三最初承予告恩，一双青翰出都门。关繻旧弃人多识，桥柱前题墨未昏。

南国归云聊送目，河梁新月暂消魂。玉山丹府重来日，好拾风谣奏帝阍。
再题钟贤良咏归堂
刘克庄（宋代）

伏戏以来凡几年，六经之外凡几书。
人间简册渺烟海，君以约法包无馀。
往年华毂临敝庐，舌端霆卷俄电舒。
平欺买董等下驷，冷笑服郑真蠹鱼。
千询万扣答如响，扪腹始愧吾空虚。
伯高辟易季度走，六论三策何时摅。
又言诸子皆丈夫，经笥武库随所须。
观君毛骨老犹尔，惜也未见雏与驹。
方今主相求极谏，君曷不携轼辙俱。
自云素鄙从横学，尚友洙泗谈古初。
堂堂冕辂岂不好，却慕点也宁非迂。
行当端季秉周礼，未可春服从鲁儒。
奉酬圣从侍制
王安石（宋代）

班行想望岁空多，知有龙门未敢过。
和近圣人师展季，勇为君子盗荆轲。
三刀旧协庭闱梦，五腨今传里巷歌。
复道谏书尝满箧，不唯诗句似阴何。
挽弃水心侍郎三首
刘宰（宋代）

嘉会欣千载，偏安隘一方。
言言本周孔，草草笑隋唐。
禁路无停辙，江流有巨防。
空馀遗藁在，万古日争光。
双桂堂为张天麟兄弟作
罗玘（明代）

冀北空群兄忆弟，江东得俊弟思兄。人间吉语传千里，天上春雷恰一声。

国有虎龙还壮观，车无轼辙可横行。平生浪说张金紫，蓦地庭前双桂生。
失调名
佚名（宋代）

光生里闬，荣破天荒。
雉媒
元稹（唐代）

双雉在野时，可怜同嗜欲。毛衣前后成，一种文章足。

一雉独先飞，冲开芳草绿。网罗幽草中，暗被潜羁束。

剪刀摧六翮，丝线缝双目。啖养能几时，依然已驯熟。

都无旧性灵，返与他心腹。置在芳草中，翻令诱同族。

前时相失者，思君意弥笃。朝朝旧处飞，往往巢边哭。

今朝树上啼，哀音断还续。远见尔文章，知君草中伏。

和鸣忽相召，鼓翅遥相瞩。畏我未肯来，又啄翳前粟。

敛翮远投君，飞驰势奔蹙。罥挂在君前，向君声促促。

信君决无疑，不道君相覆。自恨飞太高，疏罗偶然触。

看看架上鹰，拟食无罪肉。君意定何如，依旧雕笼宿。
读唐史 其二
黄玠（元代）

刘晏工理财，国用得无乏。凡皆属士类，吏独抱成牒。

政要在养民，其事故可法。
稚宾客江阴诗以怀之
曹鉴平（清代）

杨柳临风两岸斜，思君春暮尚天涯。几人江上同为客，何处樽前不忆家。

季札残碑沦蔓草，春申浊浪走平沙。旗亭早贳兰陵酒，莫使归程滞落花。
盱眙军无梅，郡圃止有蜡梅两株二首
杨万里（宋代）

腊里花开已是迟，西湖十月见琼肌。
岭头犹说南枝暖，却向淮南觅北枝。
次韵蔡天任十首 其三
汪藻（宋代）

我家君家一牛鸣，相见几何今露萤。要须来往成白首，痛饮共读离骚经。
寄题思轩
王安石（宋代）

名郎此地昔徘徊，天诱良孙接踵来。万屋尚歌馀泽在，一轩还向旧堂开。

右军笔墨空残沼，内史文章祇废台。邑子从今誇胜事，岂论王谢世称才。
逢陇西故人忆关中舍弟
戎昱（唐代）

莫话边庭事，心摧不欲闻。数年家陇地，舍弟殁胡军。

每念支离苦，常嗟骨肉分。急难何日见，遥哭陇西云。
桂隐纪咏·粲金亭
张镃（宋代）

柘弹黄金子，谁将满树装。
珍禽来往惯，风落不惊忙。
汾阴十首 其七 饮福用《博安》。
郊庙朝会歌辞（宋代）

寅威宝命，明祀惟虔。协神备物，罔不吉蠲。后祇格思，灵飙肃然。

诞受景福，遐哉亿年。
贫儒叹
李应莘（清代）

有儒有儒拙且迂，十年手写巾箱书。长安同学半卿相，箪瓢陋巷今何如。

东家富儿好鞍马，终日驰猎城南隅。左臂仓鹰逞雄骏，仰笑右手牵韩卢。

西邻大贾餍粱肉，百万一掷轻摴蒱。烹羊宰牛召宾客，暮闻丝管朝笙竽。

青毡困卧叹何益，绕床妻子空饥呼。高歌枉用泣神鬼，坐令霜雪欺头颅。

山中故人偶相访，抗论往往希黄虞。捉襟见肘岂云病，天靳智巧安吾愚。

盘中粗粝愿同饱，蕨况可采芝可茹。吁嗟乎！有蕨可采芝可茹，慎勿浪曳侯门裾。
寄朱三学士
刘敞（宋代）

忆在京辇居，相与巷南北。幸非势利合，同有春秋癖。

往来熟杖屦，假借通经籍。谁谓数斯疏，要云谅且直。

别离淹日月，寤寐见颜色。惠我以好音，欣然对真迹。

微官事如毛，徇俗头欲白。庸知尚可教，愿子更良食。
潇湘忆故人慢
王安礼（宋代）

薰风微动，方樱桃弄色，萱草成窠。翠帏敞轻罗。试冰簟初展，几尺湘波。疏帘广厦，寄潇洒、一枕南柯。引多少、梦中归绪，洞庭雨棹烟蓑。

惊回处，闲昼永，但时时，燕雏莺友相过。正绿影婆娑。况庭有幽花，池有新荷。青梅煮酒，幸随分、赢得高歌。功名事、到头终在，岁华忍负清和。
夜坐 其二
李纲（宋代）

波涛漠漠雨纷纷，夜泊江南烟水村。慨念平生都不寝，可怜心事向谁论。
留题授上人曲肱斋
钱端礼（宋代）

架屋巾山最上头，曲肱打睡百无忧。云容献状留残雨，海月横陈有去舟。

闲里琴书缘好客，向来钟鼓不惊鸥。会将一滴曹溪水，洗尽胸中万斛愁。
越旬日复同孙爱游桃源涧
郑成功（明代）

孟夏草木长，林泉多淑气。芳草欣道侧，百卉皆郁蔚。

乘兴快登临，好风袭我襟。濯足清流下，晴山转绿深。

不见樵父过，但闻牧童吟。寺远忽闻钟，杳然入林际。

声荡白云飞，谁能窥真谛。真谛不能窥，好景聊相娱。

相娱那几何，景逝曾斯须。胡不自结束，入洛索名姝。
吴丞远寄和章
丘葵（宋代）

今古兴亡凡几回，垂芳遗臭等浮埃。
蝶飞荒径趋时乐，燕宿颓梁为主哀。
周粟不堪夷叔饱，汉车特载绮园来。
书生恐被山灵诮，牢把柴门闭不开。
宋颂九首·明道
石介（宋代）

不怒而威，不疾而速。
百蛮偷息，百官重足。
土无二主，惟辟作福。
读书
陆游（宋代）

束发论交一世豪，暮年憔悴困蓬蒿。
文辞博士书驴券，职事参军判马曹。
病里犹须看周易，醉中亦复读离骚。
若为可奈功名念，试觅并州快剪刀。
涿郡张守四咏 其二 嘉谷生郊
谢廷柱（明代）

范阳产嘉禾，一茎穗三四。老农骇相告，具目睹兹异。

至和所薰蒸，萃此耕穫地。祯祥不徒来，无乃表仁治。

借问治为谁，召父劳抚字。
沁园春·意一仙翁
佚名（宋代）

意一仙翁，自紫府中，出游戏身。看脊梁铁铸，担当社稷，精神玉炼，照映乾坤。谏省伏蒲，紫垣直笔，硬语曾惊天上人。福身去，建红牙兼纛，南海之滨。天公偏福吾闽。遣夜锦开藩为帅臣。记前回散了，几多饭碗，如今积了，千万禾囷。心与天通，阴功无量，直待时来秉化钧。年年宴，在人正次日，寿庆千春。
宫词 其二十七
花蕊夫人徐氏（唐代）

早春杨柳引长条，倚岸沿堤一面高。称与画船牵锦缆，暖风搓出綵丝绦。
偶题
魏庆芝（宋代）

庭夜酣红杏，墙阴染碧苔。
吟翁醉未醒，啼鸟去还来。
涌泉庵
李攀龙（明代）

锦阳川上女僧家，红树萧萧白日斜。弟子如云人不见，可怜秋老玉莲花。
十月二月二日晚同向景先阅江船忽雨作从教授
赵蕃（宋代）

谁令类痴儿，乃是妨曰假。
君方溯归鸿，我政专野马。
成诗忽能送，有酒胡不泻。
此段亦可传，谁与妙挥洒。
次韵吴僧魁一山十绝
方回（元代）

长安应制住红楼，浪惹玄都紫陌愁。
天目有山无捷径，落花莫放出溪流。
醉落魄
蔡伸（宋代）

霜华摇落。亭亭皓月侵朱箔。梦回欹枕听残角。一片寒声，风送入寥廓。

眼前风月都如昨。独眠无奈情怀恶。凭肩携手于飞约。料想人人，终是赋情薄。
西江月·流水断桥衰草
向滈（宋代）

流水断桥衰草，西风落日清笳。往来赢得鬓边华。此去征鞍休往。烟溆绿深陂筱，霜篱红老江花。青山尽处是侬家。拟唤渔舟东下。
送穆侍御归东都
权德舆（唐代）

知君儒服贵，彩绣两相辉。婉婉成名后，翩翩拥传归。

江深烟屿没，山暗雨云飞。共待酬恩罢，相将去息机。
杨桥八景诗 其四 垄□茂林
苏景云（清代）

委惋高冈排闼前，森森竹树欲参天。莺簧啼过蝉琴续，曲引灵禽乐共迁。
客中食蟹作
汪中（清代）

陂水西风上钓阑，巨螯猎猎带霜寒。渍馀白酒香喷瓮，和入黄柑汁满盘。

旱岁鱼盐生物少，贫时虾菜食鲜难。老亲病后无兼味，掩泪尊前对晚餐。
真州元夕
孔平仲（宋代）

扰扰州城一弹丸，灯光疏冷月光寒。杖行犹恐人相识，紫褐圆绦著道冠。
鄱阳翁
高心夔（清代）

今我刺舟康郎曲，舟前老翁走且哭。蒙袂赤跣剑小男，问之与我涕相续。

饶州城南旧姓子，出入辇人被华服。岂知醉饱有时尽，晚遭乱离日枵腹。

往年县官沈与李，仓卒教民执弓槊。长男二十视贼轻，两官俱死死亦足。

去年始见防东军，三月筑城废耕牧。军中夜嚣书又哗，往往潜占山村宿。

后来将军毕金科，能奔虏卒如豕鹿。饶人亡归再团练，中男白晰时十六。

将军马号连钱总，授儿揃剔刍苜蓿。此马迎陈健如虎，将军雷吼马电逐。

昨怒追风景德镇，但膊千人去不复。将军无身有血食，马后吾儿鸟啄肉。

命当战死那望生，如此雄师惜摧衄。不然拒璧城东头，棘手谁能拔五岳？

蜀黔骑士绝猛激，守戍胡令简书促。郡人已无好肌肤，莫再相惊堕鸡谷。

此时老翁仰吞声，舌卷入喉眼血瞠。衣敝踵穿不自救，原客且念怀中婴。

呜呼谁知此翁痛，羸老无力操州兵。山云莽莽燐四出，湖上黑波明素旌。

大帅一肩系百城，一将柱折东南倾。我入无家出忧国，对翁兀兀伤难平。

筐饭劳翁勿涕零，穷途吾属皆偷生。
满庭芳 赠长安吉祥散人王姑
马钰（金朝）

死生事紧，悬甚儿孙。怡然跳出家门。物外逍遥，住个无事闲轩。常常澄心绝虑，便名为、捉马擒猿。尘念断，觉惺惺洒洒，自悟玄言。至妙精微去处，在风邻月伴，两脚云根。寂静方知洞里，别是乾坤。性命岂由天地，这灵明、返本还元。归蓬岛，更无生无灭常存。
先天易吟三十首
方回（元代）

心法先天易，盍于离位求。
傥非明出地，长夜使人愁。
历阳十咏 其五 当利港
贺铸（宋代）

龙骧乘上游，锐气吞敌境。风便趋吴京，收功在俄顷。

平生负雄图，晚岁方获骋。何必传鼎彝，江山与之永。
题春台观
薛逢（唐代）

殿前松柏晦苍苍，杏绕仙坛水绕廊。垂露额题精思院，

博山炉袅降真香。苔侵古碣迷陈事，云到中峰失上方。

便拟寻溪弄花去，洞天谁更待刘郎。
上丞相平淮颂
邢凯（宋代）

皇矣圣宋，立国以仁。
兼爱南北，肤暨介鳞。
蠢芘逆全，假义俫臣。
给以餽餫，列之簪绅。
鹰饱别剔，浸无忌惮。
边臣戕贼，居民涂炭。
据我监城，喻口植干。
继逼海陵，恣为泮奂。
玺书飞下，皇威赫然。
声罪致讨，仇激普天。
许之节铖，副以金钱。
奋忠效命，谁不争先。
粤有世臣，虏使元帅。
罗致英才，虓将云会。
贾勇摧锋，前无坚对。
逆全授首，信阳城外。
昔淮蔡惟断成功。至平泽潞，
伐谋群雄。圣君贤相，
视昔则同。山水阳膻，
一洗而空。钜伏就不，
殊方仰德。鲸波不惊，
狼烟永息。男耕女桑，
四民安职。玉烛即调，
金穰可必。圣君贤相，
益固本根。广求民瘼，
博尽忠言。屏除贪吏，
澄浴治源。狂谋不起，
国势常尊。一介微官，
尝玷策府。颂我君相，
或占古语。於万斯年，
受天之佑。锡公纯虾，
眉寿何鲁。
题黄仲文小景四首 其三 凉宵对月
蓝仁（明代）

晴空万里片云收，山木萧萧虎豹秋。对酒愿留天上月，清光长照少年头。
次韵韶美送刘夷叔二诗
王十朋（宋代）

蜀山高岩岩，英物世非少。青藜卯金子，高步绝云杪。

思苦鸣辄悲，词深谊难晓。知音有古人，纸上自倾倒。

我昔贤关游，相逢粲衣表。东归拜言赠，箧笥至今好。

重来已鬼录，魂魄蜀天渺。蓬山访高躅，空舍不停绕。

定寻穷孟郊，相酬类双鸟。莫作人间来，世路转难拗。
清平乐·纤云扫迹
刘克庄（宋代）

纤云扫迹，万顷玻璃色。醉跨玉龙游八极，历历天青海碧。
水晶龙殿飘香，群仙方按霓裳。消得几多风露，变教人世清凉。
甲辰春蒙恩召试时年六址
姜特立（宋代）

霜满颐间雪满簪，已甘萧散卧山林。
如何六十公孙子，尚作当年举子心。
次韵儿瀹六月十二日登东坑岭
陈著（宋代）

欲寿吾前酒一行，走三百里火云程。
热时却有寒时节，汝母梅花腊底生。
题刘真君祠
洪朋（宋代）

冠挂谢埃雾，云乘上杳冥。棠阴空五马，榆彩杂繁星。

圜叶馀神界，华林隐翠屏。锦帏渺经纬，宝舄绝仪形。

旧井金丹閟，层坛玉露零。千秋想灵气，何许仰天庭。
送峡州陈廉秘丞三首
司马光（宋代）

宜都贤太守，治迹古人齐。
虎负众子去，凤环群鸟棲。
行增颍川秩，别绛武都泥。
正恐还朝速，春林未子规。
重到城七绝句。裴五
白居易（唐代）

莫怪相逢无笑语，感今思旧戟门前。

张家伯仲偏相似，每见清扬一惘然。
寄蒋重珍秘书
吴惟信（宋代）

焚香诵易与天游，君命相催不肯休。时节固知来则是，功名却以得为忧。

翠蓬云气生衣袂，金殿阳光动冕旒。此际一言能悟主，始堪回首旧林丘。
见穆三十宅中庭海榴花谢
杜牧（唐代）

矜红掩素似多才，不待樱桃不逐梅。春到未曾逢宴赏，

雨馀争解免低徊。巧穷南国千般艳，趁得春风二月开。

堪恨王孙浪游去，落英狼藉始归来。
晚晴
弘历（清代）

诘晨𩂅雭霏烟丝，疏密间作已过午。时行大雨审何妨，终冀已晴利禾黍。

落晚云开晃夕阳，碧天似洗风含凉。已闻蝉声出高树，又见新波涨远塘。

从愿时若有如是，自问何修而遇此。持盈祝稔益竦然，敕几遑敢萌懈弛。
勉怀
杨时（宋代）

纷纷于我未忘情，疏懒多应舍怨憎。
便好世间师柳惠，不须岩下问孙登。
陈献可宋孝先万孝杰夏伯虎和诗复用前韵
王十朋（宋代）

准拟重阳会诗酒，手种菊花凡数亩。佳节相逢俱可人，一一篇章堪适口。

扬庭酝籍更清新，晋宋间人颜谢友。舜卿词源浩万斛，下笔惊人风雨吼。

季梁萧洒诗如人，飘然自是风骚手。用之年少富文墨，日出珠玑不论斗。

诚叔思深希仲逸，齐驱未识谁先后。老朽那能敌年少，胸中空洞嗟无有。

张我三军得数子，造物遗予非不厚。明年秋战岂无人，云梦定须吞八九。
追和东坡先生亲笔陈季常见过三首
方回（元代）

前后赤壁赋，悲歌惨江风。
江山元不改，在公神游中。
三经及字说，胎祸垂无穷。
想如季常辈，对寤三叹同。
邃庵阁老宅赏灯限韵
俞泰（明代）

芳宵娱客漫张灯，何幸龙门此共登。放夜有恩宽汉禁，分盘随共出卢蒸。

未论火树三千架，真在瑶台十二层。玉烛喜调今日泰，相公元不自言能。
点绛唇 十月桃花
韩元吉（宋代）

木落霜浓，探春只道梅花未。嫩红相倚。灼灼新妆腻。

莫问仙源，且问花前事。休辞醉。想君园□。总是生春地。
青县会别应韶
储罐（明代）

西来离思满征裘，拟共髯郎泛此舟。诗里刻期须七日，饭时移棹忽中流。

水风笑语徘徊别，尘海襟期汗漫游。千里神交非异事，莫将青县比梁州。
春日二首 其一
张侃（宋代）

木香堆架渐开花，旁径蔷薇锦未斜。风劈柳丝成乱絮，轻轻飞入野人家。
梅花五绝 其一
方一夔（宋代）

不识梅花不识诗，空将色相较铢锱。美人立尽黄昏月，细看枝枯叶脱时。
送人往湖南
文天祥（宋代）

雁拖秋月洞庭边，客路凄凉野菊天。
云隔酒尊横北海，风吹诗史落西川。
夜深鬼火千山雪，春后鹃花一树烟。
为我祝融峰上看，朝暾白处礼蓬仙。
夜合花 重过玉魫楼纪事二阕 其一
姚燮（清代）

掉扇回腰，摔巾驻盼，今朝未信重逢。如何瘦影，依然玉样玲珑。

香一缕，画屏东。正蔷薇、斜亚初红。漫惊意外，须知眼底，都在心中。

谁堪弱絮孤蓬。仍向江湖浪里，泊雨飘风。汝愁弦涩，我怜琴旨都慵。

衫半弛，髻低笼。且同消、酒酽茶浓。商量去住，梧边残照，催近帘栊。
沁园春 题唐天如所藏听帆楼扁额，黄宾虹图
杨玉衔（清代）

凭吊昌华，红荔湾头，蜃阁屹然。念乩仙题馆，云来白鹤，留宾辖井，庭集青鸾。

东壁图书，西园杯杓，气象峥嵘势万千。麻姑笑，洗荣华试看，沧海桑田。

云烟。蠹简蟫篇。只铁画、银钩三字传。伴仲宣万感，元龙百尺，豪情拔地，健笔撑椽。

坐拥书城，门盈驷马，犹傍淮南大小山。藏丹地，祝壑神呵护，毋憾宵迁。
江楼送太康郭主簿赴岭南
刘长卿（唐代）

对酒怜君安可论，当官爱士如平原。料钱用尽却为谤，

食客空多谁报恩。万里孤舟向南越，苍梧云中暮帆灭。

树色应无江北秋，天涯尚见淮阳月。驿路南随桂水流，

猿声不绝到炎州。青山落日那堪望，谁见思君江上楼。
偶书
王安石（宋代）

惠施说万物，盘特忘一句。
寄语读书人，呶呶非胜处。
吴门田家十咏 其十
毛珝（宋代）

主家文榜又围田，田甲科丁各备船。下得桩深笆土稳，更迁垂柳护围边。
雪后晚晴四山皆青惟东山全白赋最爱东山晴后雪二绝句
杨万里（宋代）

只知逐胜忽忘寒，小立春风夕照间。
最爱东山晴后雪，软红光里涌银山。

群山雪不到新晴，多作泥融少作冰。
最爱东山晴后雪，却愁宜看不宜登。
谢王公才惠资阳梨二首
李石（宋代）

老火丹田热欲吹，不妨水雪重提携。
金多不用千头橘，刀害无嫌三藏梨。
平章砦
李楷（清代）

平章砦北大河西，夹岸菁葱草色迷。一片浮云诸徼远，半轮落日万峰低。

野香花药随时发，林黑乌鸦向客啼。却怪蛟龙如有意，滔滔直欲灌山溪。
和赵承之
吕本中（宋代）

十日九日昏梦集，职事向人如束湿。看朱成碧有底忙，然萁煮豆相煎急。

长官抵几入门去，小吏垂头就行立。尘埃上下久可厌，学问峥嵘老难入。

平生谬欲师古人，遇事始知吾不及。正须眼底去泾渭，便自胸中无棨戟。

丈夫盖棺事则已，破屋颓墙使谁葺。要随归雁刺天飞，莫待枯鱼过河泣。
卢溪道中
李群玉（唐代）

晓发潺湲亭，夜宿潺湲水。风篁扫石濑，琴声九十里。

光奔觉来眼，寒落梦中耳。曾向三峡行，巴江亦如此。
水调歌头
华岳（宋代）

万里楚天阔，一点寿星明。庭语以识歌舞，拍拍□秋声。会过牛以六夕，圆欠嫦娥一夜，此际是佳辰。□□□□，□□□□赉予说，□神岳，庆生申。□领仓符，□兼漕节握藩旌。但□闽山建水，无地不阳春。今日范滂刘宴，来岁周公伊尹，元化斡洪钧。北阙中书令，南极老人星。
游金陵清凉寺和杨恒叔韵
陈恩（明代）

奇形幻出石城间，到此令人却忘还。玉树无声红粉尽，招提如在老僧閒。

后先忧乐形偏切，今古兴亡意独关。和就新诗聊寄枕，满天风雨送青山。
南乡子
黄正色（明代）

清世愧无能，窃得微阶正不胜。天地包容投远塞，相应，投杼慈亲本爱曾。

静坐读伽楞，百念几同二月冰。朔漠荒寒虽特甚，休憎，古训从来只自惩。
送张无梦归天台
张复（唐代）

学道探玄务谷神，薜衣疏野见明君。
暂来北阙利名地，归去旧明鸾鹤群。
洞壑深藏尘外士，冠裳不系岭头云。
赤城千仞幽居处，夜籁秋猿枕上闻。
鹧鸪天
苏庠（宋代）

秋入蒹葭小雁行。参差飞堕水云乡。直须银甲供春笋，且滴糟床覆羽觞。

风压幕，月侵廊。江南江北夜茫茫。悬知上马啼鹃梦，一夜惊飞宝鸭香。
句
徐申（唐代）

深春苦竹寺，细雨海棠花。
伤心诗
钱秉镫（清代）

着眼空花一刻徂，苍天何意夺童乌？
玉台已碎怀中镜，明月还沉掌上珠。
早信灵氛逃大劫，难将因果问浮屠。
平生儿女钟情甚，此际黄泉舐犊无？
越州道中杂诗十三首 其六
陈渊（宋代）

小舟适久雨，疏篷常自蔽。形留一席间，心与天地际。

逝者不可作，遗编等蝉蜕。一念无古今，千载若符契。
偶成
赵万年（宋代）

一心忧国不忧家，掠面黄尘带晚沙。
邮传不通音问隔，家人夜夜卜灯花。
览镜
邵谒（唐代）

一照一回悲，再照颜色衰。日月自流水，不知身老时。

昨日照红颜，今朝照白丝。白丝与红颜，相去咫尺间。
送唐次
武元衡（唐代）

都门去马嘶，灞水春流浅。青槐驿路长，白日离尊晚。

望望烟景微，草色行人远。
丽春
张耒（宋代）

蓬蒿眼已熟，收拾到阿丽。
徒分色黄白，未害格妾婢。
争妍知不足，出刺以自卫。
上有寒梅枝，春霜一憔悴。
英宗皇帝宁字御汉体书赞
岳珂（宋代）

惟汉体书，笔法之变。
于帝王中，亦有羲献。
有煜昭陵，蒸云激电。
亦冠一神，中寓万善。
于惟治平，问安视膳。
葩奇自然，得于目见。
傅英染华，躬侍笔砚。
既羽既观，弗咤弗眩。
心法斯授，体热亦擅。
故于游戏，如墨裙练。
惟帝之圣，统接尧禅。
追怀羹墙，谋谨诒燕。
武存止戈，威寓不战。
五饵匈奴，三登海县。
耆髫茹粹，支夏解辫。
宁人之功，是履是践。
帝心敢知，畔援歆羡。
妙则已具，奎文式绚。
揭于座隅，以示警勤，
仁皇之仁，惟圣时宪。
猗与此宁，尸居龙见。
苞桑其存，伐柯不远。
事陋规随，戒存药眩。
有签维瑶，有轴维钿。
系此赞诗，于帖之殿。
和人忆鹤
韩常侍（唐代）

拂拂云衣冠紫烟，已为丁令一千年。

留君且伴居山客，幸有松梢明月天。
浣溪沙
程垓（宋代）

翠葆扶疏傍药阑。乱红飘洒满书单。清明时节又看看。

小雨勒成春尾恨，东风偏作夜来寒。琴心老尽不须弹。
席上自和
韩琦（宋代）

喜陶嘉节曲池边，薄酒何须辨圣贤。谈席且誇珠履盛，种羌谁问蚁封全。

白杨花落眠蚕老，红杏枝残笑靥圆。不似丁年为帅日，醉乡方拟拍浮船。
小憩卧龙山亭
陆游（宋代）

山高风浩浩，堂豁海冥冥。
绿李分猿嗛，苍苔堕鹤翎。
松寒诗思健，茶爽醉魂醒。
安得丹青手，传摹入素屏？
冬夜宿李乂修太守宅话旧 其一
孙绪（明代）

屈指同游四十年，感今怀昔夜潸然。共惊岁月奔如电，谩说蓬瀛别有天。

湖海自怜输陆羽，庙廊谁复似韦贤。何如满饮杯中物，醉向藤床抱瑟眠。
拟九颂 其四 雁湖
程公许（宋代）

水平湖兮溶溶，雁鸣秋兮雍雍。气相求兮声相应，渺万里兮葭葺丛。

晴云淡兮天宇清，行不乱兮字纵横。伊美人兮心和平，韵埙篪兮锦绣文。

湖光澹兮酒温卮，鉴湖影兮烛须眉。纵百坡兮何聚散，如此水兮涅不缁。

彼弋人兮奚慕，何南北兮定处。袅袅兮秋风，潇潇兮夜雨。

飞鸣兮向阳，何心兮稻粱。望层空兮接羽，友鸿鹄兮高翔。
摸鱼儿
葛长庚（宋代）

这身儿、从来业障。一生空自劳攘。生生死死皆如梦，更莫别生妄想。没伎俩。只管去、天台雁荡寻方广。几人不省。被妻子萦缠，生涯拘束，甘自归黄壤。

世间事，一斤两个八两。问谁能去俯仰。道义重了轻富贵，却笑轮回来往。休勉强。老先生、从来恬淡无妆幌，一声长啸，把拄杖横肩，草鞋贴脚，四海平如掌。
与时寡合
释重顯（宋代）

居士门高谒未期，闲隈岩石且相宜。
太湖三万六千顷，月在清波说向谁。
岳阳作
吴沆（宋代）

岁暮怀家客，通宵不自娱。
诸兄得意否，老母有欢无。
已谢交朋远，犹思弟妹孤。
吾身不足念，为此一嗟吁。
送赵叔静教授闽中四首
陈傅良（宋代）

家无宿舂粮，适意恣所向。
征鞍催上官，帆海看叠嶂。
有言及当代，浩饮益悲壮。
以兹寘周行，盍在几人上。
缘识 其二十八
赵炅（宋代）

人竞爱于花，花应亦爱人。从头堪好笑，老尽少年春。
郊庙歌辞。朝日乐章。迎神
佚名（唐代）

太阳朝序，王宫有仪。蟠桃彩驾，细柳光驰。

轩祥表合，汉历彰奇。礼和乐备，神其降斯。
脱却布袴
邵定（宋代）

前年糶麦得疋布，糠妻一衫侬两袴。
去年县公索浇赋，剥袴贳钱寄官库。
一袴着穿两膝露，餮虱爷孙浩无数。
昨朝作劳汗如珠，脱挂田头老桑树。
仓茫失收红日暮，偷郎不惜持将去。
五人墓
彭定求（清代）

偶泛蓬舠绕郭来，摩挲墓碣久徘徊。重看俎豆登乡社，尚想干掫捍党魁。

白刃争撄千载烈，青云并附九京哀。萧萧松柏凌秋爽，遗臭生祠安在哉！
金丹诗诀 其九
陈楠（宋代）

八转神锦玉清砂，卯酉抽添火不差。渴饮华池饥嚼气，黄婆终日看金花。
周溪南诸公游龙湖时予以病不偕和溪南韵
陈泰（元代）

我家衡门接遥碧，曾约溪南蜡双屐。花时不往今已秋，缥缈望君空伫立。

山非弃人人弃山，三百六旬何时閒。风吹岩瀑洒飞雪，羡君此日超人寰。

溪南英姿古仙客，更许龙湖弄明月。雷公雨师莫久留，白石清泉吾欲得。
送达州惠禅人见径山无准
释心月（宋代）

面门角眼倒生筋，今佛谁为第一身。
此去炷香三拜起，防他左语子扇人。
柳丝长
黄淮（明代）

柳丝长，摇春愁。春愁万缕多如织，容华消烁应难留。

江南春正好，东风弄和柔。纷纷绮罗子，往来陌上头。

柳丝绾作同心结，回嚬索笑争娇羞。谁知同心亦易解，盘旋百结空绸缪。

离亭二三月，行人送离别。骊驹曲未终，柔条已先折。

行人一去归不归，执手相看那忍诀。纵使柳丝千万丈，折来难系愁肠绝。

我与韶华情更悭，十年顿足圜扉间。时向墙头看柳色，有手欲折何由攀。

一心愿作双飞燕，还向春风旧庭院。飞飞不离柳丝旁，却笑离人空断肠。
潇潇雨 本意
张玉珍（清代）

黄梅前后雨，苦兼旬、独自带愁听。早池塘水满，鱼虾欲上，鸥鹭堪盟。

偏是画帘深掩，檐际泻泉声。六月生秋意，翠袖凉轻。

记得西窗旧事，惯挑灯款语，共谱茶经。奈年华如矢，清梦冷桃笙。

任氤氲、炉篆香细，暗撩人、几许别离情。无聊赖、把金钱卜，甚日新晴。
新定陪太守一百五夜南馆玩月
陆龟蒙（唐代）

风雨教春处处伤，一宵云尽见沧浪。全无片烛侵光彩，

只有清滩助雪霜。烟蔽棹歌归浦溆，露将花影到衣裳。

却嫌殷浩南楼夕，一带秋声入恨长。
思平泉树石杂咏一十首。海上石笋
李德裕（唐代）

常爱仙都山，奇峰千仞悬。迢迢一何迥，不与众山连。

忽逢海峤石，稍慰平生忆。何以慰我心，亭亭孤且直。
题画 其一
徐枋（明代）

欹树寒崖空复春，横波天末炤闲身。胸中会可吞云梦，安得人间有片尘。
至鄂期年以饟事不给於诗己亥夏五廿有八日始
岳珂（宋代）

一江涨碧碧於蓝，健橹鸣鹅舳正衔。
才似过都空万马，又惊倚岸阅千帆。
香奁追和元人黄伯旸韵 其三
朱诚泳（明代）

孤灯照夜深，淅沥芭蕉雨。落叶下空阶，秋声无觅处。
扬州别宋学博家进士
周仪炜（清代）

十年不听广陵箫，浅醉重寻旧板桥。忽尔伤心成雨别，可能奇气为花消。

红窗悄夜欢愁梦，碧月春江上下潮。仍是扁舟送归客，熟梅风里过金焦。
宿湖甫山
杨万里（宋代）

夜泊湖甫山，绿杨护危堤。
迅雷将残雨，似猛竟复微。
晓月解风将，熟睡初不知。
起来问宿处，千山翠相围。
霁峰有剩谒，旭溪无停辉。
远树芦外出，若与船争驰。
多情东林塔，寸步不相离。
後送欣已远，前迎复在兹。
不知塔意厚，为复船行迟。
谁能仆此塔，庶不淹吾归。
独感夜来雨，政作朝凉资。
旋开梅
方蒙仲（宋代）

邻笛不须吹，惊喷枝头雪。
主人日日来，长见开时节。
赠陈正字
赵嘏（唐代）

鲁儒今日意何如，名挂春官选籍初。野艇几曾寻水去，

故山从此与云疏。吟怜受露花阴足，行觉嘶风马力馀。

闻说晚心心更静，竹间依旧卧看书。
舍南杂兴
陆游（宋代）

麻菽连枝熟，柴荆尽日关。
临池惊鹭起，倚柱待云还。
倦憩石腰鼓，行携铜博山。
老人无定意，所到即开颜。
客长兴时京口李司直自卞山买舟相寻
陈子升（明代）

浮萍各自飘，折简不烦招。知有五千字，来从丁卯桥。

埋名已东郭，访古尚南朝。想借天人供，禅房慰寂寥。
偈颂一百三十六首
释惟一（宋代）

雅爱中秋月，多情似故人。
在天何皎皎，照我更频频。
圆影随流水，清光绝点尘。
孤高攀不及，觌面最相亲。
赠退斋同年贡举
吴语溪（宋代）

看花携手鬓俱青，一转头来昨梦惊。
四海同年今有几，相逢此日得无情。
著书君已名千载，废学吾方悔半生。
离合升沉何足计，相期进德是功名。
晚兴
李辅耀（清代）

高阁凭临久，残阳度树西。绿涵池水定，红压野云低。

鸟为投林乱，蝉因惮暑嘶。夕凉招未得，散发卧兰畦。
丰都驿呈任子厚诗二首
李流谦（宋代）

书坏无全牍，衣濡有裂缯。
倦梳晨起发，祗曲昼眠肱。
客路行将了，家山唤得譍。
焚香谢仟佛，宵梦已先凭。
王氏昆仲归宁
梅尧臣（宋代）

昨夜雪霏霏，梁山吟未归。
关河谁道远，鸿雁自相依。
落日人烟少，寒云驿路微。
共将彭泽酒，称寿向庭闱。
壶中天
张炎（宋代）

绕枝倦鹊，鬓萧萧、肯信如今犹客。风雪荷衣寒叶补，一点灯花悬壁。万里舟车，十年书剑，此意青天识。泛然身世，故家休问清白。

却笑醉倒衰翁，石床飞梦，不入槐安国。只恐溪山游未了，莫叹飘零南北。滚滚江横，呜呜歌罢，渺渺情何极。正无聊赖，天风吹下孤笛。
南园偶题
王禹偁（宋代）

天子优贤是有唐，监湖恩赐贺知章。
他年我若功成去，乞取南园作醉乡。
泛江
邓肃（宋代）

风回浪急月初圆，携得鱼竿下钓船。
自是高歌星斗上，不须骑气夜行天。
同陈虚中洪驹父登拟岘台观水涨
谢薖（宋代）

雨声何浪浪，溪流势汹汹。莽苍两涘间，不辨马牛风。

翻疑坤轴两，渺与天河通。林杪露寸碧，浊浪奔蛟龙。

橹摇扁舟下，袖手閒篙工。疏烟媚晚霁，飞云带归鸿。

境物复可写，妙手无僧崇。登兹百尺台，令人豁奇胸。

樽开河南守，坐有西山洪。游目托远怀，平水念禹功。

视河不治行，他日望两公。吾侪何所乐，白着卧船篷。
送同年金甡之东昌
杭世骏（清代）

相守无欢悰，送子走马去。青枣不著花，纂纂在高树。

赤心持奉子，将子尚无吐。布褐有石交，簪带少肺附。

神明既不关，欢谑又何助。陈人负屯骨，握鉴定沟瞀。

薄植期前修，驽足切遐慕。回首一蹉跌，万事叹错迕。

期子金石坚，钦子文章富。惜子远行迈，郁勃发奇趣。

鹊山秋在朝，华不秋在暮。朝暮鹊华间，秋色眉棱度。

洒词搜清寒，渺渺澹思虑。维予砖瓦姿，磥砢掷霜露。

谁能不雕厉，辗转自耽误。诵子历下诗，得阴雨恐惧。

潘生珑无近情，此意或可语。索米良以艰，寄食岂容屡。

久羁童仆疑，习见亲昵斁。九十月之交，余亦奋南翥。
偈颂一百零二首 其八十七
释绍昙（宋代）

放下著，莫妄想。无孔铁槌，半斤八两。面门抛掷，土旷人稀。

堪笑赵州无业，一味凤林吒之。
宫词三十三首 其十
曹勋（宋代）

元正不贺自清衷，睿札频颁念两宫。天相吉音来自北，便知孝悌与天通。
白鹤峰苏文忠公祠
张鸣韶（明代）

名贤遗构倚江关，落日风烟几创颜。赐烛旧曾悬紫禁，谪居閒自老青山。

朝云一片丰湖断，华表千秋白鹤还。剩有高台供伏腊，依依携手共跻攀。
开化八景诗 其二 吴塘渔艇
黄辉（明代）

绿蓑青笠钓丝寒，立尽船头岁月残。芦苇有缘栖泽国，江湖无梦到邯郸。

一声欸乃风波险，几处歌声妇子欢。网得巨鳞沽浊酒，其求相慰蓼花滩。
新晴
虞俦（宋代）

凹沼几平岸，晴云故出溪。
已添新绿润，尚有暗芳栖。
风雨将春去，樽罍欠日携。
归田吾未果，愧尔杜鹃啼。
瑞鹤仙（送王季夷）
韩元吉（宋代）

西风吹暮雨。正碧树凉生，送君南浦。蝉声带残暑。满高林斜照，暝烟横渚。故乡路阻。更秋入、江城雁渡。怅天涯、几许闲愁，对酒共成羁旅。

休问功名何在，绿鬓吴霜，素衣尘土。离觞缓举。收玉箸，听金缕。叹凌云才调，乌丝阑上，省把清诗漫与。见洛阳、年少交游，倩君寄语。
闺情
孟浩然（唐代）

一别隔炎凉，君衣忘短长。
裁缝无处等，以意忖情量。
畏瘦疑伤窄，防寒更厚装。
半啼封裹了，知欲寄谁将。
用元韵答邓宰兼简华容孟宰
王炎（宋代）

我行六六黄山峰，山中瑶草多芳丛。
浮丘笑我无此骨，倏然飞去如孤鸿。
随流逐转水上萍，失地更屈涧底松。
绝怜拄笏频看山，未免举扇一障风。
长沙三岁坐兀兀，洞庭千里来匆匆。
拥衾时作故乡梦，寒鸦无数啼丹枫。
茧丝未办竟何补，强饭空耗桃花红。
巴丘健令工制锦，况有奎壁星罗胸。
明月璀璨堆我前，老眼照开春雾蒙。
西寄华容双鲤鱼，欲挽渊明来社中。
颇闻余事戏毛颍，亦舞玄蛟蒙碧笼。
心虽入俗不受尘，出岫白云行太空。
蒹葭四泽风露冷，有此美德如芙蓉。
寻幽或访墨山寺，吊古可赋章华宫。
何时再揖两凫仙，共唤曲生行偃虹。
无边湖水似少海，一点君山疑小蓬。
城南老树无恙否，烦渠试为呼回翁。
和山间壁上陈子忠
颜发（宋代）

风蒲水荇度清香，两两飞凫堕渺茫。
目送征帆掠波去，碧天无际暮去长。
山居十二首
淳藏王（宋代）

拙直自知趋世远，疏愚赢得住山深。
现成活计无他物，只有鳞傩杖一寻。
题平阳郡汾桥边柳树
岑参（唐代）

此地曾居住，今来宛似归。
可怜汾上柳，相见也依依。
送相里烛
方干（唐代）

相逢未作期，相送定何之。不得长年少，那堪远别离。

泛湖乘月早，践雪过山迟。永望多时立，翻如在梦思。
水返脚庄雨后晚话
林占梅（清代）

俗冗经旬渐次除，溪山似画对幽居。号滩流水回潮后，撼树狂幽骤雨初。

林外乍晴斜照见，岩阿欲暝积云馀。晚来共话瓜棚下，汲井评茶兴自如。
赠卢征君昆弟
李白（唐代）

明主访贤逸，云泉今已空。二卢竟不起，万乘高其风。

河上喜相得，壶中趣每同。沧州即此地，观化游无穷。

水落海上清，鳌背睹方蓬。与君弄倒景，携手凌星虹。
丁巳五月五大热追凉江山平远楼 其二
杨慎（明代）

䬃然风至似兰台，此地那容热客来。姑射风姿冰雪妒，班姬团扇漫多才。
金陵怀古
方岳（宋代）

过江诸老尽风流，煞有佳娱竟未酬。杯滑酿成千古恨，角寒吹老一城秋。

蟹初上簖诗仍隽，燕已还家客自愁。渔父不知兴废事，月明多在荻花洲。
偶成
曹彦约（宋代）

夫子文章不用为，从心到口没参差。
咄哉韩子休污我，却道诗葩与易奇。
姚氏生男歌
陈普（宋代）

开乾枢，转地轴，
喜气郁葱充阎闾。一点文星隐天阙，
女郎捧得闾中珠。破晓儿童忙报道，
以璋作麞大笔书。才过五日便呱泣，
古称英物竟不虚。山灵锺秀产英杰，
冰肌玉骨色清癯。孔释果然亲抱送，
天上麒麟汗血驹。于公积德加厚地，
衮衮公侯尽有余。从今生一必生二，
续作杜陵歌二雏。五桂争秀椿未老，
兰孙竟出根株，矧彼开元衣钵在，
有例有样非敢谀。当年秀发名登於桂籍，
作个公卿岂肯卑微欤。
三月二日被命祈晴上天竺舟中得六绝句 其六
刘克庄（宋代）

勤本小家数，韩欧大秀才。二公需作料，勾入集中来。
赠任城卢主簿
李白（唐代）

海鸟知天风，窜身鲁门东。临觞不能饮，矫翼思凌空。

钟鼓不为乐，烟霜谁与同。归飞未忍去，流泪谢鸳鸿。
拜年人
苏泂（宋代）

小年踯躅随群队，长大悲伤怕物华。
爇罢天香天影室，不行人事便归家。
五方帝
佚名（隋代）

水官修职，星昂居方。
执權含寮，万物伏藏。
大明昌祚，临下皇皇。
日寒时若，神降之康。
相和歌辞·短歌行
张籍（唐代）

青天荡荡高且虚，上有白日无根株。
流光暂出还入地，催我少根不须臾。
与君相逢不寂寞，衰老不复如今乐。
玉卮盛酒置君前，再拜愿君千万根。
偶成
杨简（宋代）

风云雨雪自何来，我有乾元大矣哉。
万景出奇供杖履，群峰环翠拱楼台。
兴来吟咏谁裁剪，饭罢游行岂去回。
信口道来俱妙妙，教人寻访几枝梅。
塞上
郑渥（唐代）

出门何处问西东，指画翻为语论同。到此客头潜觉白，

未秋山论已飘红。帐前影落传书雁，日下声交失马翁。

早晚回鞭复南去，大衣高盖汉乡风。
句
陈瓘（宋代）

无金可寄东门傅，有齿能欺柱下苍。
正伏承泽深佥判学士贤友以正生朝宠贶佳篇辄
度正（宋代）

当年霁月正光凝，坐对窗前草吐英。
已羡同时希洁白，更高异代继澄清。
蒲庐有道应知化，花柳无私自应诚。
世重世轻皆自乐，登坛还与莅斯盟。
华容十咏为毛同府赋 其五 南山远翠
史鉴（明代）

湖水流无际，山形荡欲漂。云生齐北斗，脉衍自南条。

朱凤高飞尽，苍梧别望遥。禹功垂万古，祠宇亦萧萧。
端嘉杂诗二十首
刘克庄（宋代）

苏卫灭胡同拜爵，裴韩平蔡亦联镳。
只今光范门前客，太半河阳幕下寮。
生朝偶成
吴芾（宋代）

今晨是生朝，今夕是除夜。
年年聚亲朋，往往罗酒炙。
而我忽抱痾，见酒辄避舍。
一滴不沾唇，何以相慰藉。
人生能几许，今已迫衰谢。
病躯复如斯，令人发悲咤。
展转竟无眠，作诗诉同社。
挽致政朱司户二首
王迈（宋代）

一生铁砚费磨铣，老去耽书废食眠。
不惜空门求利果，只将心事博长年。
思贤已矣悲行路，福善昭然有老天。
他日儿孙须鼎贵，燕山阴德胜流传。
夜坐念东征将士
陆深（明代）

长河乘夜渡貔貅，兵气如云拥上游。
大将能挥白羽扇，君王不爱紫貂裘。
十二关山齐故国，百年疆域汉神州。
不眠霜月闻刁斗，自启茅堂望斗牛。
赠翰林侍讲余学夔还西昌
金幼孜（明代）

禁苑同官三十年，忽闻承诏赐归田。玉堂金马贫如旧，流水閒云客似仙。

解组未能忘去国，听鸡无复候朝天。今晨相送情无限，潦倒空惭雪满颠。
句
卢法原（宋代）

若要少年并美貌，须还下部小尚书。
酬梦得以予五月长斋延僧徒绝宾友见戏十韵
白居易（唐代）

宾客懒逢迎，翛然池馆清。檐闲空燕语，林静未蝉鸣。

荤血还休食，杯觞亦罢倾。三春多放逸，五月暂修行。

香印朝烟细，纱灯夕焰明。交游诸长老，师事古先生。

禅后心弥寂，斋来体更轻。不唯忘肉味，兼拟灭风情。

蒙以声闻待，难将戏论争。虚空若有佛，灵运恐先成。
秋夜
王令（宋代）

秋夕不自晓，百虫齐一鸣。时节适使然，鼓胁亦有声。

争喧鼠公盗，窸窣蛇阴行。独有东家鸡，苦心为昏明。
小饮梅花下作
陆游（宋代）

脱巾莫叹发成丝，六十年间万首诗。
排日醉过梅落後，通宵吟到雪残时。
偶容後死宁非幸？自乞归耕已恨迟。
青史满前闲即读，几人为我作蓍龟？
海门斜照
韩元吉（宋代）

云梦悬知八九吞，银山万叠涨天门。
长江日落鱼龙舞，古寺烟深鸟雀喧。
谢王洪伯惠酒炭米五首
包恢（宋代）

饱我德更勤，青州两从事。
酣饮愧无言，未尝识奇字。
金刚随机无尽颂·不受不贪分第二十八
释印肃（宋代）

随处示威权，栗棘金刚圈。
世人吞得者，万古入灯传。
题永州淡岩
娄续祖（宋代）

岩扃寂寂几经春，中有神仙隔世尘。不假栋梁为大厦，尽藏今古往来人。
五羊食荔枝龙眼
曾丰（宋代）

素闻岭南风，今假岭南馆。
穷秋余夏蒸，初腊借春暖。
披余汗流余，握简汗流简。
似登头痛山，而坐身热坂。
谁其善解纷，荔枝杂龙眼。
满盘随情堆，入手信意拣。
强餐饱为期，一澡得三浣。
疑吞玄冰丸，复咽飞雪散。
猗欤两清姿，南多北何罕。
天曾无全功，地固有偏产。
犹记记客闽，厌饫腹频坦。
一离余十年，口与南味断。
渴者易为饮，志得而意满。
儿辈舌太饶，平章味长短。
郡圃洗心亭宴坐对春物因书所见
宋庠（宋代）

尽画山楹坐，居然外物身。
野葵能向日，怖鸽解投人。
万萼融朱蠟，平芜识绀茵。
须知无事处，堪养不才臣。
包孝肃
何转书（明代）

江流如箭逼城隅，中有神皋在奥区。畴昔庙廊推待制，至今河岳祀龙图。

平生色笑曾谁假，七十冰霜本自孤。稍喜参知赵清献，独同皇路久驰驱。